নওগাঁ, ২৬ জুন (শীর্ষ নিউজ ডটকম): আবারো নওগাঁয় পণ্যবাহী ট্রাকের চালক ও হেলপার খুন হয়েছে। শুক্রবার মধ্যরাতে ঢাকা থেকে নওগাঁয় ফেরত আসার সময় সংঘবদ্ধ ছিনতাইকারীরা ট্রাকের চালক দেলোয়ার হোসেন (৪৫) ও হেলপার বারিক (৩০) কে শ্বাসরোধ করে হত্যা করে পণ্যবোঝাই ট্রাক ছিনতাই করে। শনিবার বিকেলে বগুড়ার নন্দিগ্রাম থানার রনবাগ এলাকা থেকে পুলিশ নিহতদের লাশ উদ্ধার করে। নিহত দেলোয়ার হোসেনের বাড়ি নওগাঁ সদর উপজেলার হাপানিয়া ইউনিয়নের আবাদপুর গ্রামে এবং হেলপার বারিকের  বাড়ি নওগাঁ পৌরসভার চকপ্রসাদ মহল্লায়।  চলতি বছর ৫ মাসের ব্যবধানে এ নিয়ে নওগাঁর ২ জন ট্রাক চালক ও ২ জন হেলপার ছিনতাইকারীদের হাতে খুন হলো। আবারো নওগাঁ থেকে ছেড়ে যাওয়া ট্রাকের চালক ও হেলপারকে খুন করে ট্রাক ছিনতাইয়ের ঘটনায় নওগাঁ জেলা জুড়ে ট্রাকের চালক-হেলপার, ধান-চাল ব্যবসায়ীদের মধ্যে চরম আতঙ্ক ছড়িয়ে পড়েছে।  এদিকে মহাসড়কে ছিনতাইকারীদের হাতে ট্রাকের চালক-হেলপার খুনের ঘটনায় সাথে জড়িত সংঘবদ্ধ ছিনতাইকারীদের গ্রেফতার, মহাসড়কে যাতায়াতের সময় ট্রাকের চালক -হেলপারদের নিরাপত্তা নিশ্চিত, মহাসড়কে চলাচলকারী  পণ্যবাহী ট্রাকে হাইওয়ে পুলিশের মাধ্যমে যথাযথ নিরাপত্তার দাবিতে আজ রোববার সকাল থেকে দুপুর ২টা পর্যন্ত ৮ ঘন্টাব্যাপী নওগাঁ -রাজশাহী মহাসড়ক অবরোধ কর্মসূচি পালন করেছে নওগাঁর বাস-ট্রাক শ্রমিকরা। এ সময় বিক্ষুব্ধ শ্রমিকরা সড়কে টায়ার জ্বালিয়ে বিক্ষোভ প্রদর্শন করে। সকাল থেকে সড়ক অবরোধের কারণে নওগাঁ সদর উপজেলার হাপানিয়া এলাকার উভয় পার্শ্বে কয়েক কিলোমিটার জুড়ে যানজটের সৃষ্টি হয়। সাধারণ মানুষ পড়ে চরম দুর্ভোগের মধ্যে।  গতকাল বেলা ২টার দিকে রu200c্যাব ও পুলিশের উপস্থিতিতে নওগাঁ জেলা ট্রাক পরিবহন মালিক গ্রুপ, নওগাঁ জেলা মোটর  শ্রমিক ইউনিয়নের নেতৃবৃন্দের বিক্ষুব্ধ শ্রমিকদের সাথে বৈঠক করে উদ্ভূত পরিস্থিতির সমাধানের আশ্বাস দিলে উত্তেজিত শ্রমিকরা সড়ক অবরোধ তুলে নেয়। গতকাল দুপুর ২টার পর থেকে নওগাঁ-রাজশাহী মহাসড়কে সকল প্রকার যানবাহন চলাচল শুরু হয়।  জানা গেছে, নওগাঁ সদর উপজেলার মোহনপুর গ্রামের এনামুল হকের ঢাকা মেট্রো-ট-১৬-১১৬২ নম্বরের ট্রাক নওগাঁ থেকে ভাড়া নিয়ে ২/৩ দিন পূর্বে তারা ঢাকার শ্যামপুর যায়। সেখান থেকে মুরগির খাবার নিয়ে নওগাঁর পত্নীতলা উপজেলার নজিপুর আসার সময় শুক্রবার মধ্যরাতে ট্রাকটি ছিনতাইকারীদের কবলে পড়ে। ধারণা করা  হচ্ছে, বগুড়া-সিরাজগঞ্জ মহাসড়কে ট্রাকটি ছিনাইকারীদের কবলে পড়ে। পরে ছিনতাইকারীরা ট্রাকের চালক-হেলপারকে হাত পা বেঁধে, মুখে প্যাকিং টেপ দিয়ে মুড়িয়ে শ্বাসরোধ করে হত্যা করে বগুড়ার নন্দিগ্রাম থানার রনবাগ এলাকার একটি জলাশয়ে ফেলে দিয়ে পণ্যসহ ট্রাক ছিনতাই করে পালিয়ে যায়।  নওগাঁ সদর থানা পুলিশ জানায়, গতকাল সকালে রাজশাহীর বোয়ালিয়া থানার এলাকার পদ্মা আবাসিক এলাকা থেকে পুলিশ পরিত্যক্ত অবস্থায় মুরগির খাবারসহ ট্রাকটি উদ্ধার করেছে। বর্তমানে ট্রাকটি রাজশাহীর বোয়ালিয়া থানার হেফাজতে রয়েছে।  গতকাল রোববার দুপুরে বগুড়ায়  ময়নাতদন্ত শেষে নিহত ট্রাক চালক দেলোয়ার হোসেন ও হেলপার বারিকের পৃথক জানাজা শেষে পারিবারিক গোরস্থানে দাফন করা হয়।  এদিকে আবারো নওগাঁর পণ্যবাহী ট্রাকের চালক -হেলপার খুনের ঘটনায় মহাসড়কের হাইওয়ে পুলিশ এবং সংশ্লিষ্ট জেলা পুলিশের গাফিলতির কথা উল্লেখ করে নওগাঁ জেলা ট্রাক পরিবহন মালিক গ্রুপের সাধারণ সম্পাদক সালাহউদ্দিন খান টিপু সাংবাদিকদের জানান, ২/১ দিনের মধ্যে পুলিশ প্রশাসন ট্রাক চালক ও হেলপারদের মহাসড়কের নিরাপত্তা ব্যবস্থা জোরদার করা এবং খুনিদের গ্রেফতার করতে না পারলে ট্রাক পরিবহন মালিক গ্রুপ অন্যান্য সংগঠনকে  সাথে নিয়ে লাগাতার পরিবহন ধর্মঘটসহ কঠোর আন্দোলন কর্মসুচির দিতে বাধ্য হবে। এক প্রশ্নের জবাবে সালাহউদ্দিন খান টিপু বলেন, আগামীকাল সোমবার সন্ধ্যায় নওগাঁ জেলা ট্রাক পরিবহন মালিক গ্রুপ, সড়ক পরিবহন মালিক গ্রুপ, ধান-চাল আড়তদার ও ব্যবসায়ী সমিতি, জেলা চাউল কল মালিক গ্রুপসহ নওগাঁর সকল ব্যবসায়ী ও পরিবহন সংগঠনের নেতৃবৃন্দকে নিয়ে এক জরুরি বৈঠক আহ্বান করা হয়েছে। ওই বৈঠকে পরবর্তীতে আন্দোলন-সংগ্রামের বিষয়ে সিদ্ধান্ত গ্রহণ করা হবে।  (শীর্ষ নিউজ ডটকম/প্রতিনিধি/এমএইচ/১৬.৫২ঘ.)